google/wiki40b huggingface dataset:
Deutschland 83

Bakgrunn

1983 var et av de kritiske årene under den kalde krigen. USAs president Ronald Reagan fremmet forslaget om Strategic Defense Initiative, noe som økte spenningen mellom øst og vest. Det samme gjorde Sovjetunionens nedskyting av et sørkoreansk passasjerfly i august 1983. Alt dette førte frem til krisen i forbindelse med NATO-øvelsen Able Archer 83, som ble avholdt i november 1983. Øvelsen skulle simulere at Vest-Europa var blitt rammet av et atomangrep. Jurij Andropov var blant annet på bakgrunn av Stasis etterretning sikker på at øvelsen var et maskert forsøk på å invadere Sovjetunionen. Autentiske klipp med taler av de sentrale aktører er med i TV-serien.

Mottakelse

TV-serien fikk god mottakelse av kritikerne. I Norge fikk serien terningkast fem av Filmpolitiet, Aftenposten og VG. På film- og serienettstedet Rotten Tomatoes fikk serien 100 % skåre og en gjennomsnittlig vurdering på 8,2 av 10 mulige, basert på tilbakemeldinger fra 30 brukere.

Oppfølger

TV-serien fikk en oppfølger i Deutschland 86 (2018) som ennå ikke har gått på NRK. Seriens skaper Jörg Winger ønsker å lage en trilogi med Deutschland 89 som den siste i serien som omhandler murens fall.
Rackengruppen

Rackengruppen (også kjent som Rackstadgruppen eller Rackstadkolonin) var en kunstnergruppe med tilknytning til innsjøen Racken nord for Arvika i Värmland.
En av de toneangivende kunstnerne var Gustaf Fjæstad, som i 1898 hadde blitt invitert til Arvika av skulptøren Christian Eriksson. Gustaf Fjæstad og hans kone Maja Hallén søkte bolig. I Stockholm møtte de Christian Eriksson. Han og hans franske kone Jeanne de Tramcourt hadde nettopp flyttet fra Arvika og boligen Oppstuhage, som det nygifte paret Fjæstad begynte å leie. I 1901 bygde de sitt eget hus, Kampudden, ved innsjøen Rackens søndre side. Senere møtte Fjæstad kunstneren Björn Ahlgrensson med kona Elsa, soom flyttet til Racken. Deretter kom Elsas bror, kunstneren Fritz Lindström med kone og barn. Gustaf Fjæstads søstre, Amelie og Anna, begge veversker, flyttet dit og etablerte sitt eget atelier. Den tekstilutdannede Maja Fjæstad startet vevekurs. Noen av Gustaf Fjæstads naturmotiver ble forvandlet til gobeliner.
I 1993 ble Rackstadmuseet innviet i Arvika, med verk av kunsterne fra gruppen.
Solan, Ludvig og Gurin med reverompa

Handling

Fjøsnissen Gurin kan ikke la være å fare med revestreker. Derfor våkner han en dag med revehale. Ryktet om revehalen spres raskt og han blir utsatt for ondskapsfull mobbing. Verre er det at rike enkefru Stengenføhn-Gnad fra Oslos beste vestkant ønsker halen til å pynte seg med. Hun forsøker å leie Solan, som sammen med Ludvig har forlatt Flåklypa for å starte detektivbyrå i Oslo. Men isteden oppsøker han Gurin for å advare ham. Han får hjelp av Reodor Felgen som konstruerer Revehaledetektoren.
Smultring

Smultring er en ringformet kake kokt, eller frityrstekt, i smult, og en av de mest vanlige småkakene forbundet med julebaksten og «de sju slagene» som tradisjonelt ble bakt før jul. Deigen består hovedsakelig av sukker, egg, kulturmelk / fløtemelk og fint hvetemel, og er vanligvis smaksatt med kardemomme, kanel eller revet sitron- eller appelsinskall. En variant av smultringen kalles hjortetakk, denne er ofte litt fastere i deigen.
Smultringer er best ferske, men kan godt fryses.
Selv om smultringen fra gammelt av bare ble laget til jul, etter juleslaktingen, tilbys smultringer i dag omtrent hele året, gjerne fra egne smultringvogner eller mobile utsalg.

Historie

I en norsk kokebok fra 1888 finnes flere oppskrifter på hjortetakk, hvor den siste kalles for "Amerikansk Hjortetak” med Fry-Cakes i parentes. I Sigdal ble det gjort en interessant observasjon, hvor noen utvandrere kom tilbake fra Amerika i 1892 og satte i gang med smultringbaking. Kokebokforfatter Henriette Schønberg Erken, la ikke inn oppskrift på smultringer før i 1947. I 1929 presenterte hun et annet liknende bakverk med navnet «donasser», som sannsynlig stammer fra doughnut. Det er mye som tyder på at oppskriften har kommet til Norge fra Amerika.
Sonofrene i Trøndelag

Sonofrene i Trøndelag er en betegnelse på ti uskyldige «sonofre» som ble skutt og drept av den tyske okkupasjonsmakten på Falstad fangeleir under unntakstilstanden i Trøndelag 7. oktober 1942 «som soning for flere sabotasjeforsøk» i Midt-Norge utført av motstandsbevegelsen under andre verdenskrig.
Gallia Cisalpina

Gallia Cisalpina (latin: «Gallia på denne siden av Alpene») var en provins i den romerske republikk, i Emilia og Lombardia i dagens nordlige Italia. Provinsen ble styrt fra Mutinia (dagens Modena), hvor Spartacus’ hær slo den romerske legionen under Gaius Cassius Longinus.
Rune Lindbæk

Feide med Röyksopp

Dagens Næringsliv publiserte 19. mars 2011 en artikkel hvor det gikk frem at Rune Lindbæk anklaget tidligere samarbeidspartner Torbjørn Brundtland og hans nåværende hovedprosjekt Röyksopp for å ha stjålet åndsverk fra Lindbæk og benyttet seg av dette i låtene «40 Years Back/Come» og «A Higher Place» på albumet Melody A.M.. 14. november publiserte Brundtland og Svein Berge i Röyksopp et 45 sider langt skriv på nettsiden royksoppsvarer.com, datert 20. april 2011, hvor de la fram sin versjon av saken. Den 17. november samme år kom Lindbæk med motsvar på sitt eget nettsted. 6. mars 2013 ble det klart at Rune Lindbæk tapte på alle fronter i saken, og ble dømt til å betale 788 140 kroner i saksomkostninger.
 Lindbæk anket dommen, og anla injuriesøksmål med bakgrunn i teksten på royksoppsvarer.com. I desember 2013 ble det så klart at partene hadde kommet fram til et forlik uten å gå til retten.
Statlig investeringsfond

Statlig investeringsfond (engelsk: Sovereign wealth fund) er betegnelsen på et nasjonalt, statseid fond med investeringer i aksjer, obligasjoner, eiendom eller andre finansielle objekter. Oljefondet, som eies av den norske stat og forvaltes av Norges Bank, er det største statlige investeringsfondet i verden.
Statlige investeringsfond administrerer et lands nasjonale sparemidler ved å investere i markedet. Disse fondsmidlene stammer ofte fra et lands passive valutareserver, gullbestand og spesielle trekkrettigheter, samt andre nasjonale aktiva som pensjonsinvesteringer, oljefond eller andre industrielle eller finansielle beholdninger. Dette er aktiva som normalt (men ikke alltid) holdes i innenlandske reservevalutaer, som f.eks. dollar, euro eller yen.
Det har vært gjort forsøk på å skille mellom statlige fond og valutareserver holdt av sentralbanker. Førstnevnte fokuserer ofte på å maksimere den langsiktige avkastningen, mens sistnevnte dreier seg mer om valutastabilisering og likviditetsforvaltning. Denne distinksjonen er nokså dekkende, men tar ikke hensyn til alle faktorer. Verdens mange sentralbanker har i de senere år vært i besittelse av reserver som kraftig overgår landenes kapitalbehov. De fleste har også diversifisert seg mot andre aktiva, stort sett av det langsiktige slaget.

Historie

Mesteparten av de statlige investeringsfondenes midler kommer fra oppsamlede valutareserver. Disse ble tidligere holdt kun i gull, som offisiell gullbeholdning. Senere, under Bretton Woods-systemet, låste USA dollaren til gull, og tillot konvertering av dollar til gull. Dette gjorde at dollaren umiddelbart ble «god som gull». USA droppet senere gullstandarden, men dollaren har fortsatt å fungere som en relativt stabil fiatvaluta, og er fortsatt den mest signifikante reservevalutaen. På 1990-tallet og tidlig 2000-tallet, begynte sentralbanker å holde større mengder aktiva i et stort antall valutaer. Størrelsen på disse investeringene har økt, og det har blitt mer vanlig å investere i utradisjonelle verdipapirer.
Juan van Deventer

Karriere

Han vant bronse på 1500 meter ved Afrikamesterskapet i friidrett 2008 i Addis Abeba, bak Haron Keitany og Gideon Gathimba. Senere samme år ble han den første sørafrikaneren som nådde OL-finalen på 1500 meter, ved sommer-OL 2008. Han løp på 3.36,32 i kvalifiseringen og 3.37,75 i semifinalen, deretter 3.34,77 i finalen, som holdt til 6.-plass. 
Van Deventer hadde sin debut innendørs ved PSD Bank Meeting i Düsseldorf i februar 2010, da satte han ny sørafrikansk innendørsrekord med 3.37,25, og slettet med det Sydney Marees 31 år gamle rekord. Han nådde også finalen ved VM i friidrett innendørs 2010, og endte der på 6.-plass.
Storsteet

Navnet

Storsteet, Storambolten eller Store Ste er ulike parallellnavn på norsk, om enn bruken av den sistnevnte er noe omdiskutert. Ordet ste kan være synonymt med ambolt, og Storsteets utseende og formasjon kan minne om nettopp en ambolt sett fra avstand.
På kvensk finner man, i tillegg til nevnte Iso-Anikka, både Aanas, Anikka og Anikanvaara som parallelle navn. Disse tre blir gjerne også brukt om hele fjellområdet, ikke bare Storsteet-toppen. Just Qvigstad har i 1929 hentet varianten Iso-Anikka fra Major Peter Schnitlers grenseeksaminasjonsprotokoller fra 1742–1745. 
Det kvenske terrengordet anikka betyr 'stort fjell, kamp'. Denne betydninga er likevel noe usikker, ettersom anikka ellers ofte er den lave delen av et terreng mellom høyder, noe som kan passe bra med fjellformasjonen Anikka/Anikanvaara.

Turmuligheter

Storsteet er et populært turmål, særlig på sommertid. Det finnes flere ruter og startpunkter. En rute går fra grustaket på Stormelen, med start ca. 8,2 km oppover Kildalsveien fra E6 (Storslett).
Forest (Guernsey)

Geografi

Forest er lokalisert sør på Guernsey. Det grenser mot Saint Peter i vest, mot Saint Saviour i nordvest, Saint Andrew i nord og Saint Martin i øst. Prestegjeldet er det høyeste området på øya med en høyde over havet på opp til hundre meter. Guernseys lufthavn, Guernsey Airport, ligger her. Det høyeste punktet på Guernsey er Hautnez i nærheten av flyplassen som er 111 moh.
Innlandet i Forest er jordbruksland, men ute ved kysten er det bratte klipper, avbrutt av viker med en del strender. Petit Bôt er en populær strand for familier og en av de få man kjøre helt fram til med bil. En annen strand er Le Portelet, men er ikke tilgjengelig fra land; man kan enten komme dit med båt eller svømme fra Petit Bôt.

Flyplassen

Flyplassen ble opprettet i 1939, rett forut utbruddet av den andre verdenskrig, og ble brukt av Nazi-Tysklands invasjonsstyrker da øya, sammen med de øvrige Kanaløyene, ble okkupert. Den gamle terminalbygningen ble revet og en ny ble åpnet i 2004. Den vant en arkitektonisk designerpris året etter. Det går faste ruter til England, Frankrike, Jersey og Alderney. Et pussig faktum er at rullebanen strekker seg over tre prestegjeld. Flypassasjerer er innom Forest, Saint Saviour og Saint Andrew før de har forlatt flyet. Aurigny Air Services har sitt hovedkvarter på flyplassen.
William Dalrymple

Personlig liv

Dalrymple ble født som William Hamilton-Dalrymple, en sønn av sir Hew Hamilton-Dalrymple, 10. baronett, som var en fetter av Virginia Woolf. Han har sin utfannelse fra Ampleforth College og fra Trinity College ved University of Cambridge, hvor han først var historieutstiller, og deretter seniorforsker i historie.
Dalrymple har levd til og fra i India siden 1989, og har tilbrakt det meste av året på sin gård i utkanten av Delhi,
men somrene i London og Edinburgh. Dalrymple er gift med Olivia Fraser, som er kunstner og kommer fra en familie med langvarige forbindelser til India. De har tre barn, Ibby, Sam, and Adam.

Bøker

Dalrymples første bok In Xanadu kom da han var 22 år gammel. Denne boken vant Yorkshire Posts pris for beste debutarbeid i 1990 og en Scottish Arts Council Spring Book Award, og ble dessuten nominert til John Llewellyn Rhys' minnepris- 
Han neste bok var City of Djinns. Denne kom som et resultat av et års opphold i den indiske hovedstaden Delhi. Her prøver Dalrymple å vise både det gamle Delhi og det nye Delhi, dessuten tar han opp delingen av India i 1947 og de tragiske følger det fikk for subkontinentet. Drapet på Indira Gandhi og de påfølgende opptøyene tas også opp, dessuten trekkes linjer tilbake til Mogulriket og britisk kolonialisme. City of Djinns vant den prestisjetunge Thomas Cooks pris for beste reiseskildringer i 1994 samt avisen Sunday Times årlig pris for ugne forfattere.
Delrymples tredje bok var I skyggen av Bysants i 1997. I denne boken drar Dalrymple i den bysantinske munken Johannes Moschos fotspor i Midtøsten, og gjenskaper en reise denne gjorde i 578. Gjennom reisen i Tyrkia, Libanon, Syria og Egypt oppsøker Dalrymple spor av det tidlige kirken i Midtøsten, og forteller om forvitringen av kristne samfunn i regionen. I skyggen av Bysants vant en Scottish Arts Council Autumn Book Award samme år.
I 1998 kom Dalrymples fjerde bok, I Kalis tid  – indiske reiser og møter. Her oppsummerer Dalrymple ti års reising på subkontinentet, og forteller blant annet om forfallet i Lucknow og de store kampene mellom kastene i Rajasthan og Bihar. Denne boken vant den franske Prix D'Astrolabe i 2005.
Dalrymple femte bok var White Mughals i 2002. Denne forteller historien om James Achilles Kirkpatrick, en brite som blant annet er nødt til å konvertere til islam for å kunne ekte en kongelig indisk kvinne. White Mughals vant Wolfsons historiepris i 2003.
Maleri av Visvas

Maleri av Visvas er et musikkalbum med Visvas, utgitt i 1976.
LineageOS

Bakgrunn

CyanogenMod (ofte forkortet «CM») var et svært populært åpen kildekode operativsystem for smarttelefoner og nettbrett, basert på Android - mobil plattform. Selv om bare et delsett av totale CyanogenMod brukere valgte å rapportere deres bruk av programvaren, indikerte i 23. Mars 2015, rapportene at over 50 millioner mennesker brukte CyanogenMod på sine telefoner. Det var også ofte brukt som et utgangspunkt for utviklerne av andre ROMer.
I motsetning til CyanogenMod, vil root-tilgang ikke lenger være innebygd i programvaren, men vil være tilgjengelig som en separat .zip-fil, som valgfritt kan installeres. Dersom brukeren installerer root zip-filen på enheten, kan de senere fjerne den ved hjelp av en «su fjerning» .zip-fil.
Utviklerne av LineageOS lager en app som heter «FlipFlap», som er spesielt utviklet for LineageOS, og bringer mer funksjonalitet til flip deksler.
Sarpy County kraftverk

Sarpy County kraftverk er et varmekraftverk i Sarpy County, i delstaten Nebraska i det sentrale USA. Anlegget har en installert produksjonskapasitet på 340 MW fordelt på 1 olje-turbin og 5 gass-turbiner med effekt på 55 – 120 MW hver, avhengig av sesong. Operatør er energiselskapet Omaha Public Power District. 
Det stod ferdig utbygd i 1972–2000. Brenselkilden er hovedsakelig naturgass, og litt fyringsolje i én turbin på bare 3,5 MW.
Wings (film)

Handling

Jack Powell og David Armstrong er to rivaler som bor i en amerikansk småby. Begge higer etter oppmerksomhet fra den vakre Sylvia Lewis. Dette fører til at Jack ikke oppdager at nabojenta, Mary Preston, er interessert i ham. 
Når Første verdenskrig bryter ut drar de to mennene til Europa for å verve seg som flyvere på vestfronten. Under en permisjon i Paris blir Jack beruset og treffer Mary Preston, som har vervet seg som ambulansesjåfør. Mary hjelper ham tilbake til hotellet og sover over. Når han våkner på morgenen er hun borte og han vet ikke hvem hun var. 
En dag blir de Jack og David beordret til å til å utføre et oppdrag sammen mot tyske observasjonsballonger. Oppdraget lykkes, men på tilbaketuren styrter David i fiendeland. Han overlever imidlertid styrten, stjeler et tysk fly og setter kurs mot alliert side. Skjebnen fører imidlertid til at Jack skyter ham ned i den tro at han er fienden. David blir hardt skadet, men rekker å tilgi sin venn før han dør. Jack reiser hjem og gjenforenes med Mary etter å ha innsett at det er henne han elsker.

Priser

Den ble belønnet med to Oscar (beste film og beste effekter) og i 1997 ble filmen funnet betydningsfull nok av USAs Library of Congress til å bli bevart av deres National Film Registry.

Filmanmelderne

Wings har fått så mye som 95 % på Rotten Tomatoes.

Andre fakta

Filmen hadde premiere like etter at flypioneren Charles Lindbergh hadde fløyet direkte fra New York til Paris. Hendelsen vakte meget stor oppmerksomhet og det er antatt at den bidro til Wings publikumssuksess.
Både filmens regissør, storyforfatteren og skuespilleren Richard Arlen hadde bakgrunn fra flyvåpenet under første verdenskrig. En stuntmann omkom under innspillingen av flyscenene.
Wings ble i mange år antatt som tapt inntil en kopi ble funnet i Paris i 1992.
SS-25

SS-25 NATO  SS-25 Sickle; GRAU: 15Ж58 («15Zh58»); også kalt: RS-12M Topol) er et mobilt interkontinental ballistisk missil utviklet i Sovjetunionen og brukes i Russlands Strategiske rakettstyrker.

Utvikling

SS-25 er et tre-trinns missil ICBM, en videreutvikling av tidligere missiler.
Missiler ble godkjent som type 19. juli 1977 og masseprodusert av Moscow Institute of Thermal Technology med A. D. Nadiradze som sjef. Testskytinger ble gjennomført fra Plesetsk testsenter fram til desember 1985.
Kommerneset

Kommerneset er en gård i Vefsn kommune, som ligger cirka 22 km nord for Mosjøen, der elva Komra renner ut i elva Drevjo, som utgjør vestgrensen for gården. I nord grenser Kommerneset mot Steinhaugen, og i øst utgjør elva Komra gårdsgrensen mot Nilsskogen.
Tagoropsiella

Utseende

Middelsstore (vingespenn 50-80 millimeter), gulbrune påfuglspinnere med temmelig spinkel kropp og brede vinger. Vingene har vanligvis en eller flere tynne, brune tverrstriper, og ofte en liten øyeflekk på forvingen.

Utbredelse

Slekten er utbredt i Afrika.
Fritz Katzmann

Bakgrunn

Fritz Katzmann var sønn av en gruvearbeider, tok folkeskolen og fullførte deretter utdannelse til tømrer Han ble medlem av SA fra tidlig desember 1927 til tidlig juli 1930. Etter dette ble han mer og mer aktivt med i den nasjonalsosialistiske bevegelse.

Andre verdenskrig

Den 1. september 1939 angrep Tyskland Polen og Katzmann anførte Selbstschutz-enheter som utførte massedrap i Breslau  og Katowice.
Den 26.oktober ble Generalguvernementet innrettet; det var den del av Polen som ikke ble innlemmet verken i Det tyske rike eller i Sovjetunionen som hadde rykket inn fra øst. Fra 30. november 1939 til juli 1941 var Katzmann SS- og polisjef i distriktet Radom i Generalguvernementet. Katzmann hadde som oppgave å tilse at distriktets jøder enten ble henrettet eller innesperret i ghettoer i påvente av deportasjon østover. 
I juli 1941 ble han utnevnt til SS- og politisjef i distriktet Galizien med sete i Lemberg. Sammen med Hauptsturmführer Hans Krüger var Katzmann blant annet ansvarlig for massakrene i Nadwórna og Stanislawow. Den 12, oktober 1941, den blodige søndagen, ble minst 10 000 jøder drept i Stanislawow.
Fritz Katzmann lot innrette en rekke leirer for tvangsarbeid i østre Galizien, blant andre Janovska ved Lemberg, Drohobytsj-Boryslav og ved Durchgangsstraße IV, et enormt veiprosjekt fra Berlin til Kaukasus.
I juli 1944 ble Katzmann generalmajor i Waffen-SS og fikk i oppdrag i å avvikle ved fangelikvidering konsentrasjonsleiren Stutthof og alle dens underleirer, før den sovjetiske fremrykning trengte frem dit. Gassing med Zyklon B begynte allerede i juni. Frem tid det tidspunkt var fangene fra Stutthof blitt betraktet sp, vesentlige fot den tyske rustningsindustri ved at de var med på produksjonen på Focke-Wulf-anlegg med flydeler. Stutthof hadde 105 underleirer, noen så langt unna som Thorn (Toruń) og Elbing (Elbląg).

Etter krigen

Katzmann tilbragte krigsslutt på øya Fehmarn, skaffet seg falske identitetsdokumenter og levde under navnet «Bruno Albrecht». Han fikk under de kommende årene hjelp og støtte av organisasjonen HIAG, som bestod av tidligere Waffen-SS-medlemmer. Det var meningen at Katzmann skulle flykte til Argentina tidlig på 1950-tallet, men det hele måtte innstilles fordi han ble syk. I 1955 arbeidet Katzmann ved ett treforedlingssselskap i Wächtersbach i Hessen. To år etter døde han på Alice-Hospital i Darmstadt.
Gatemagasin

Et gatemagasin er et magasin, eller avis, som selges av hjemløse, narkomane, og andre mennesker «på gata». Formålet med gatemagasiner er først og å gi mennesker i spesielt utsatte stillinger i samfunnet en mulighet til å tjene til livets opphold uten å måtte ty til tigging eller vinningsforbrytelser. Andre hensikter er å gi mennesker verdighet og å formidle til leserne kunnskap om saker som påvirker livene til de som lever på gata.
Verdens første gatemagasin var Street News som ble utgitt i New York i 1989. I dag er The Big Issue det mest kjente gatemagasinet. The Big Issue er en ukentlig avis som utkom første gang i London i 1991, men som i dag har spredd seg til flere deler av England. Australia, Sør-Afrika, Namibia og Japan har i dag sin egen versjon av bladet med samme navn. Per 2011 finnes det 112 gatemagasiner i 40 land.
Danzhou

Danzhou (kinesisk: 儋州; pinyin: Dānzhōu) er et byfylke i Hainan i Folkerepublikken Kina.
Befolkningen var på 829 567 innbyggere i 1999.

Kulturminner

Gamlebyen i Danzhou (Danzhou gucheng) og Dongpo-akademiet (Dongpo shuyuan), oppkalt etter Su Dongpo (Su Shi), er oppført på listen over kulturminner i Folkerepublikken Kina.

Samferdsel

Kinas riksvei 225, den vestlige halvdel av ringveien rundt Hainan, løper fra Haikou i nord via Danzhou og Dongfang til Sanya i sør.
Adriaen van Ostade

Adriaen van Ostade (døpt 10. desember 1610, gravlagt 2. mai 1685) var en nederlandsk sjangermalar fra Haarlem, hvor han arbeidet hele livet. Han malte ofte satirisk om livet til bøndene. Også broren Isaac van Ostade var en kjent maler.

Liv

Sammen med den noen år eldre flamlenderen Adriaen Brouwer var han i 1627 elev hos Frans Hals. Frem til rundt 1640 laget Ostade bilder med samme harmoniske preg som karakteriserer Brouwer sine verk. Maleriene hans hadde ellers drag av karikatur og det groteske. Fargebruken hans i denne første perioden minner mer om Hals enn om Brouwer, hovedfargen er kjølig grå, innimellom også i blått.
I sin andre periode skildrer Ostade bøndene sitt familieliv som fredfullt, hvor de etter avsluttede dagsverk utenfor landsbykroen lytter til den omvandrende lirespilleren, slår kjegler eller spiller på brett inne i krorommet. Maleriene hans fra denne tiden, også hans beste, er malt med bredere pensel enn tidligere og holdne i en brunere, varmere tone. Et slags rembrandtskt, dunkelt lys brer sitt skimmer over bildene.
Ostade sin tredje periode er kjennetegnet av en mer nøktern oppfatning og en mer beregnet komposisjon. Bildene er mindre pittoreske og malingen gjort med en forsiktig hånd. Han vendte også tilbake til en kjøligere og gjennomskinnlig farge.
Ostade var ytterst produktiv, og det er mulig at han tok hjelp fra elevene sine; Isack van Ostade, Cornelis Bega og Cornelis Dusart. Dusart fullførte ellers mange av de maleriene som ikke var ferdige da Ostade dødde. Ostade nådde aldri opp til sitt lysende forbilde Brouwer, og har heller ikke noe av Jan Steen sin spiritualitet. Hans burleske og godmodige fremstillinger har aldri savnet ivrige beundrere. Verk som Lirespilleren utenfor bondestuen, Maleren i sitt atelier, Spillemannen, Bønder på kroen og Det indre av en bondestue hører alle med mellom de meste kjente maleriene hans.
Ostade døde i hjembyen Haarlem.
Baseball under Sentralamerikanske og karibiske leker 1998

Baseball under Sentralamerikanske og karibiske leker 1998. Baseball var en av flere sporter i de attende sentralamerikanske og karibiske leker som ble arrangert i Maracaibo i Venezuela i perioden 8. til 22. august 1998. Det var attende gangen som baseball var med i de sentralamerikanske og karibiske leker. Det var kun en turnering for menn.